BSF के महानिदेशक के रूप में विवेक कुमार जौहरी ने संभाला पदभार  
1984 बैच के मध्य प्रदेश काडर के IPS हैं विवेक जौहरी
MANIT से इंजीनियरिंग में किया है ग्रेजुएशन
 RAW में रह चुके हैं विशेष सचिव
भारतीय पुलिस सेवा (आईपीएस) के अधिकारी विवेक कुमार जौहरी ने शनिवार को नई दिल्ली में सीमा सुरक्षा बल (बीएसएफ) के महानिदेशक के रूप में पदभार संभाल लिया है. 1984 बैच के मध्य प्रदेश काडर के अधिकारी जौहरी ने लोधी रोड पर सीजीओ कॉम्प्लेक्स में स्थित बीएसएफ मुख्यायालय में अपने ही बैच के अधिकारी रजनीकांत मिश्रा से कार्यभार ग्रहण किया. उत्तर प्रदेश काडर के आईपीएस अधिकारी मिश्रा पिछले साल अक्टूबर में बीएसएफ के महानिदेश नियुक्त किये गए थे.  नये महानिदेशक जौहरी 1965 में स्थापित बीएसएफ के 25वें प्रमुख बने हैं. वह अगले साल सितंबर में सेवानिवृत होंगे. 
जौहरी इससे पहले कैबिनेट सचिवालय के तहत बाह्य खुफिया एजेंसी रिसर्च एंड एनालिसिस विंग (रॉ) के विशेष सचिव के तौर पर सेवाएं दे रहे थे. उन्हें 29 जुलाई को केंद्रीय गृह मंत्रालय में स्पेशल ड्यूटी (ओएसडी) पर एक अधिकारी के रूप में नियुक्त किया गया था ताकि वे बीएसएफ महानिदेशक के रूप में पदभार संभाल सकें.
भोपाल के मौलाना आजाद नेशनल इंस्टीट्यूट ऑफ टेक्नोलॉजी (MANIT) से इंजीनियरिंग ग्रेजुएट विवेक जौहरी इससे पहले अपने कैडर राज्य में सेवा करने के अलावा सीबीआई में भी काम कर चुके हैं.